CELEX: 62006FJ0020
Language: ro
Date: 2010-09-30
Title: HOTĂRÂREA TRIBUNALULUI FUNCȚIEI PUBLICE (Camera a doua) din 30 septembrie 2010.#Patrizia De Luca împotriva Comisiei Europene.#Funcție publică — Funcționari — Numire — Funcționari care acced prin concurs general la o grupă de funcții superioară — Candidați înscriși pe o listă de rezervă anterior intrării în vigoare a noului statut — Norme tranzitorii de încadrare în grad la recrutare — Încadrare în grad în temeiul noilor norme, mai puțin favorabile — Articolul 5 alineatul (2) și articolul 12 alineatul (3) din anexa XIII la statut.#Cauza F-20/06.

Repertoriul jurisprudenței

                                HOTĂRÂREA TRIBUNALULUI FUNCȚIEI PUBLICE
                                             (Camera a doua)
                                           30 septembrie 2010

                                                  Cauza F-20/06

                                                Patrizia De Luca
                                                   împotriva
                                               Comisiei Europene

     „Funcție publică — Funcționari — Numire — Funcționari care acced prin concurs general la o grupă
      de funcții superioară — Candidați înscriși pe o listă de rezervă anterior intrării în vigoare a noului
      statut — Norme tranzitorii de încadrare în grad la recrutare — Încadrare în grad în temeiul noilor
       norme, mai puțin favorabile — Articolul 5 alineatul (2) și articolul 12 alineatul (3) din anexa XIII
                                                   la statut”

     Obiectul:    Acțiune formulată în temeiul articolelor 236 CE și 152 EA, prin care doamna De Luca,
                  candidată care a reușit la un concurs înainte de 1 mai 2004, solicită anularea deciziei
                  Comisiei din 23 februarie 2005 prin care a fost numită administrator, în măsura în care
                  această decizie o încadrează în gradul A*9 treapta 2

     Decizia:     Respinge acțiunea. Fiecare parte suportă propriile cheltuieli de judecată.

                                                Sumarul hotărârii

     1. Funcționari — Acțiune — Reclamație administrativă prealabilă — Termene — Data la care începe
     să curgă termenul
     (Statutul funcționarilor, art. 25, 26, 90 și 91)

     2. Acțiune în anulare — Competența instanței comunitare — Cerere de anulare a unui act individual
     care lezează — Necompetența instanței comunitare pentru a constata în dispozitivul hotărârilor sale
     nelegalitatea unei dispoziții cu aplicabilitate generală
     (art. 230 CE)

     3. Funcționari — Recrutare — Numire în grad — Introducerea unei noi structuri a carierelor prin
     Regulamentul nr. 723/2004 — Dispoziții tranzitorii de încadrare în grad
     [Statutul funcționarilor, anexa XIII, art. 1 alin. (2) și art. 12 alin. (3); Regulamentul nr. 723/2004 al
     Consiliului]

     4. Funcționari — Recrutare — Numire în grad — Introducerea unei noi structuri a carierelor prin
     Regulamentul nr. 723/2004 — Dispoziții tranzitorii de încadrare în grad
     [Statutul funcționarilor, art. 3; anexa XIII, art. 12 alin. (3); Regulamentul nr. 723/2004 al Consiliului]

RO
           ECLI:EU:F:2010:119                                                                                1
 ---pagebreak---                                                  SUMAR — CAUZA F-20/06
                                                   DE LUCA/COMISIA

5. Funcționari — Recrutare — Numire în grad — Numire în gradul din grupa de funcții indicat în
anunțul de concurs — Introducerea unei noi structuri a carierelor prin Regulamentul nr. 723/2004 —
Dispoziții tranzitorii de încadrare în grad
[Statutul funcționarilor, art. 29 alin. (1) și art. 31 alin. (1); anexa XIII, art. 2 alin. (1) și art. 12 alin. (3);
Regulamentul nr. 723/2004 al Consiliului]

6. Funcționari — Recrutare — Numire în grad — Introducerea unei noi structuri a carierelor prin
Regulamentul nr. 723/2004 — Dispoziții tranzitorii de încadrare în grad
[Statutul funcționarilor, anexa XIII, art. 12 alin. (3); Regulamentul nr. 723/2004 al Consiliului]

7. Funcționari — Recrutare — Numire în grad — Numire în gradul din grupa de funcții indicat în
anunțul de concurs — Introducerea unei noi structuri a carierelor prin Regulamentul nr. 723/2004 —
Dispoziții tranzitorii de încadrare în grad
[Statutul funcționarilor, anexa XIII, art. 12 alin. (3); Regulamentul nr. 723/2004 al Consiliului]

1. Termenul de depunere a reclamației stabilit la articolul 90 din statut poate începe să curgă din ziua
în care persoana interesată a luat cunoștință de actul care o lezează. Această dispoziție de natură
procedurală și destinată să acopere un mare număr de împrejurări trebuie interpretată în lumina
normelor fundamentale ale statutului care reglementează informarea funcționarilor cu privire la
elementele esențiale ale postului lor, în special în ceea ce privește forma pe care trebuie să o ia această
informație. Or, din economia normelor statutului, în special din articolele 25 și 26 din acesta, rezultă că
deciziile de încadrare, precum și, de altfel, deciziile de numire trebuie să fie notificate în mod
corespunzător persoanei interesate, iar administrația nu se poate limita să o informeze pe aceasta din
urmă despre acest lucru printr-un document în care s-ar enumera consecințele acestor decizii și nici
abține să se asigure ca acestea să parvină efectiv destinatarului. Astfel, faptul de a impune
funcționarului în cauză obligația de a depune o reclamație în termen de maximum trei luni de la data
primirii ofertei de muncă, iar nu de la notificarea deciziei de numire, ar avea drept rezultat lipsirea de
substanță a articolului 25 al doilea paragraf și a articolului 26 al doilea și al treilea paragraf din statut, a
căror finalitate este tocmai de a permite funcționarilor să ia cunoștință efectiv de deciziile privind în
special situația lor administrativă și să își valorifice drepturile garantate de statut.
                                                                                                   (a se vedea punctele 38-40)

         Trimitere la:

         Tribunalul Funcției Publice: 28 iunie 2006, Grünheid/Comisia, F-101/05, RecFP, p. I-A-1-55 și II-A-1-199,
         punctele 49, 52 și 56

2. Deși, în cadrul unei cereri de anulare a unui act individual care lezează, instanța comunitară este
efectiv competentă să constate, pe cale incidentă, nelegalitatea unei dispoziții cu aplicabilitate generală
pe care se întemeiază actul atacat, în schimb, aceasta nu este competentă să facă astfel de constatări în
dispozitivul hotărârilor sale.
                                                                                                       (a se vedea punctul 44)

         Trimitere la:

         Tribunalul Funcției Publice: 4 iunie 2009, Adjemian și alții/Comisia, F-134/07 și F-8/08, RepFP, p. I-A-1-149
         și II-A-1-841, punctul 38, care face obiectul unui recurs aflat pe rolul Tribunalului, cauza T-325/09 P; 29 septembrie
         2009, Aparicio și alții/Comisia, F-20/08, F-34/08 și F-75/08, RepFP, p. I-A-1-375 și II-A-1-2013, punctul 28

3. Din lectura articolului 1 alineatul (2) coroborat cu articolul 12 alineatul (3) din anexa XIII la statut
rezultă că termenul „recrutați” utilizat în această din urmă dispoziție are un sens precis care trebuie
interpretat ca vizând funcționarii angajați în muncă între 1 mai 2004, data intrării în vigoare a

2                                                                                                        ECLI:EU:F:2010:119
 ---pagebreak---                                                  SUMAR — CAUZA F-20/06
                                                   DE LUCA/COMISIA

Regulamentului nr. 723/2004 de modificare a Statutului funcționarilor, precum și a Regimului aplicabil
celorlalți agenți, și 30 aprilie 2006, într-un post făcut accesibil în urma înscrierii lor, înainte de 1 mai
2006, pe o listă de candidați eligibili întocmită în urma unui concurs publicat sub regimul vechiului
statut, indiferent dacă acești funcționari au avut sau nu au avut această calitate în momentul angajării
lor în muncă.
                                                                                                      (a se vedea punctul 56)

4. Principiul egalității este încălcat atunci când două categorii de persoane ale căror situații de fapt și
de drept nu prezintă o diferență esențială beneficiază de un tratament diferit în ceea ce privește
recrutarea lor, iar o astfel de diferență de tratament nu este justificată obiectiv.

În plus, sub sancțiunea împiedicării oricărei evoluții legislative, principiul egalității nu poate afecta
libertatea legiuitorului de a aduce în orice moment normelor statutare modificări pe care le consideră
conforme cu interesul serviciului, chiar dacă aceste noi dispoziții se dovedesc mai puțin favorabile
pentru funcționari decât cele vechi.

Pe de altă parte, din articolul 3 din statut rezultă că numirea unui funcționar își găsește în mod necesar
originea într-un act unilateral al administrației și că acel candidat care a reușit la un concurs general
poate să revendice calitatea de funcționar și, în consecință, să solicite să beneficieze de dispozițiile
statutare numai după ce a făcut obiectul unei astfel de decizii.

Din cele menționate anterior rezultă că încadrarea în grad a funcționarilor care au fost numiți începând
cu 1 mai 2004, data intrării în vigoare a Regulamentului nr. 723/2004 de modificare a Statutului
funcționarilor, precum și a Regimului aplicabil celorlalți agenți, nu putea fi legal efectuată decât cu
aplicarea noilor criterii în vigoare la acea dată. În perioada tranzitorie cuprinsă între 1 mai 2004 și
30 aprilie 2006, aceste criterii erau stabilite de articolul 12 alineatul (3) din anexa XIII la statut.

Această concluzie nu este infirmată de considerațiile referitoare la data intrării în vigoare a reformei
statutare. Mai întâi, deși nu se poate exclude că data intrării în vigoare a unei noi reglementări poate
să se dovedească discriminatorie, data de 1 mai 2004 era în speță justificată obiectiv. Reforma
statutară a fost motivată de schimbări ale societății, în general, și de reflectarea lor în cadrul
reglementării aplicabile funcției publice europene „pentru a răspunde necesităților în evoluție ale
instituțiilor și ale personalului lor”, potrivit chiar termenilor considerentului (1) al Regulamentului
nr. 723/2004. Prin urmare, este de înțeles că intrarea sa în vigoare a putut coincide cu aderarea a zece
noi state membre. În plus, data recrutării stabilită de administrație constituie un element obiectiv și
independent de voința legiuitorului comunitar.
                                                                                             (a se vedea punctele 68-71 și 73)

         Trimitere la:

         Curte: 22 decembrie 2008, Centeno Mediavilla și alții/Comisia, C-443/07 P, Rep., p. I-10945, punctele 76 și 81

         Tribunalul de Primă Instanță: 30 septembrie 1998, Ryan/Curtea de Conturi, T-121/97, Rec., p. II-3885, punctul 100;
         29 noiembrie 2006, Campoli/Comisia, T-135/05, RecFP, p. I-A-2-297 și II-A-2-1527, punctul 105; 11 iulie 2007,
         Centeno Mediavilla și alții/Comisia, T-58/05, Rep., p. II-2523, punctele 54, 55, 77, 86 și 113

         Tribunalul Funcției Publice: 19 iunie 2007, Davis și alții/Consiliul, F-54/06, RepFP, p. I-A-1-165 și II-A-1-911,
         punctul 81

5. În ceea ce privește numirea în grad a funcționarilor, în urma introducerii unei noi structuri a
carierelor prin Regulamentul nr. 723/2004 de modificare a Statutului funcționarilor, precum și a
Regimului aplicabil celorlalți agenți, stabilirea nivelului posturilor care urmează a fi ocupate, efectuată

ECLI:EU:F:2010:119                                                                                                          3
 ---pagebreak---                                                   SUMAR — CAUZA F-20/06
                                                    DE LUCA/COMISIA

de administrație în cadrul dispozițiilor vechiului statut prin redactarea unui anunț de concurs, nu a
putut să își prelungească efectele după 1 mai 2004, data intrării în vigoare a Regulamentului
nr. 723/2004.

În consecință, dreptul candidaților care au reușit la concurs, astfel cum rezultă din articolul 31
alineatul (1) din statut, de a beneficia de gradul indicat în anunțul de concurs nu poate să se aplice
decât dacă prevederile legale rămân în vigoare, întrucât legalitatea unei decizii se apreciază în funcție
de normele juridice în vigoare la momentul în care este adoptată, iar această dispoziție nu poate
reprezenta o obligație a administrației de a adopta o nouă decizie neconformă cu statutul astfel cum a
fost modificat de legiuitor și, prin urmare, nelegală.

În acest context, în care, începând de la 1 mai 2004, în anunțul de concurs nu mai existau, în cadrul
noului sistem al carierelor, gradele indicate înainte de această dată, legiuitorul a avut dreptul să adopte
articolul 12 alineatul (3) din anexa XIII la statut pentru a rezolva dificultățile inerente acestei situații și
să stabilească clasificarea în grad a candidaților care au reușit la concurs înscriși pe listele de rezervă
publicate înainte de 1 mai 2004, însă numiți în calitate de funcționari aflați în perioada de probă pe
baza acestor concursuri după data menționată.

Este adevărat că încadrările în grad stabilite de articolul 12 alineatul (3) din anexa XIII la statut nu
corespund gradelor menționate în anunțul de concurs înainte de 1 mai 2004 și că această dispoziție
încalcă norma de la articolul 31 din statut și preluată din articolul 31 din vechiul statut. Cu toate
acestea, având în vedere obiectul său, articolul 12 alineatul (3) din anexa XIII la statut constituie o
dispoziție tranzitorie cu caracter special care poate, în sine, să deroge pentru o categorie determinată
de funcționari de la norma cu caracter general prevăzută la articolul 31 din statut.

Astfel, constrângerile inerente trecerii de la un mod de administrare la altul, în ceea ce privește
carierele funcționarilor, pot impune administrației să nu aplice strict, temporar și în anumite limite,
normele și principiile care se aplică în general situațiilor în cauză.

În plus, în ceea ce privește respectarea articolului 29 din statut, din care rezultă că anunțul pentru
ocuparea unui post vacant constituie un cadru juridic care se impune administrației, acest articol nu
are o forță obligatorie superioară celei a articolului 12 alineatul (3) din anexa XIII la statut și nu poate
prevala asupra acestei din urmă dispoziții speciale și tranzitorii.

Pe de altă parte, articolul 2 alineatul (1) din anexa XIII la statut, care instituie un raport mai avantajos
decât cel stabilit la articolul 12 alineatul (3) din aceeași anexă între vechile grade și cele în vigoare în
perioada tranzitorie cuprinsă între 1 mai 2004 și 30 aprilie 2006, are ca obiect numai să transforme, la
1 mai 2004, gradele pe care le aveau funcționarii la 30 aprilie 2004 în vederea aplicării în cazul lor a
noii structuri a carierelor, menită să fie pe deplin aplicabilă la 1 mai 2006. Fiind de strictă
interpretare, precum orice dispoziție tranzitorie, articolul 2 alineatul (1) din anexa XIII la statut nu
poate avea un domeniu de aplicare care depășește acest raport intermediar.
                                                                                            (a se vedea punctele 84-86, 91 și 92)

         Trimitere la:

         Curte: Centeno Mediavilla și alții/Comisia, citată anterior, punctele 100 și 101

         Tribunalul de Primă Instanță: 11 februarie 2003, Leonhardt/Parlamentul European, T-30/02, RecFP, p. I-A-41
         și II-265, punctul 51; 19 octombrie 2006, Buendía Sierra/Comisia, T-311/04, Rec., p. II-4137, punctul 213; Centeno
         Mediavilla și alții/Comisia, citată anterior, punctele 110 și 112-115

4                                                                                                          ECLI:EU:F:2010:119
 ---pagebreak---                                                   SUMAR — CAUZA F-20/06
                                                    DE LUCA/COMISIA

6. Un funcționar nu se poate prevala de principiul protecției încrederii legitime pentru a se opune
legalității unei noi dispoziții de reglementare, în special într-un domeniu în care legiuitorul dispune de
o largă putere de apreciere. În plus, dreptul de a solicita protecția încrederii legitime presupune în
special ca asigurările date să fie conforme cu normele aplicabile. Autoritatea împuternicită să facă
numiri ar fi luat o decizie ilegală, întrucât nu ar fi fost conformă cu statutul, dacă ar fi încadrat un
funcționar numit după 1 mai 2004, data intrării în vigoare a Regulamentului nr. 723/2004 de
modificare a Statutului funcționarilor, precum și a Regimului aplicabil celorlalți agenți, conform
prevederilor referitoare la grade și la cariere din vechiul statut, care nu mai erau în vigoare.
                                                                                                   (a se vedea punctele 99-101)

         Trimitere la:

         Curte: Centeno Mediavilla și alții/Comisia, citată anterior, punctele 91 și 100

         Tribunalul de Primă Instanță: 11 iulie 2002, Wasmeier/Comisia, T-381/00, RecFP, p. I-A-125 și II-677, punctul 106;
         4 mai 2005, Castets/Comisia, T-398/03, RecFP, p. I-A-109 și II-507, punctul 34; 23 februarie 2006, Cementbouw
         Handel & Industrie/Comisia, T-282/02, Rec., p. II-319, punctul 77; Centeno Mediavilla și alții/Comisia, citată
         anterior, punctul 95; 4 februarie 2009, Omya/Comisia, T-145/06, Rep., p. II-145, punctul 117

7. În contextul reformei statutare introduse de Regulamentul nr. 723/2004 de modificare a Statutului
funcționarilor, precum și a Regimului aplicabil celorlalți agenți, care a determinat o modificare a
structurii gradelor funcționarilor, principiul vocației oricărui funcționar la carieră în cadrul instituției
sale nu poate justifica, în sine, aplicarea unor vechi dispoziții în cazul unui funcționar și, prin urmare,
nerespectarea obiectivului urmărit de legiuitor. Există, într-adevăr, principiul că, în caz de modificare a
unor dispoziții de aplicare generală și, îndeosebi, a dispozițiilor din statut, o regulă nouă se aplică
imediat efectelor viitoare ale situațiilor juridice care sunt născute, fără a fi totuși constituite în
întregime sub imperiul normei anterioare Or, statutul nu conferă niciun drept de acces la un grad
superior prin intermediul unui concurs general, nici chiar pentru funcționarii care îndeplinesc toate
condițiile pentru a fi astfel numiți, întrucât înscrierea candidaților care au reușit la concurs pe liste de
candidați eligibili întocmite în urma unor operațiuni de selecție nu conferă persoanelor interesate decât
o simplă vocație de a fi numite în unul dintre posturile care trebuiau ocupate în urma concursului și
întrucât această vocație nu presupune în mod obligatoriu niciun drept dobândit.
                                                                                               (a se vedea punctele 125 și 126)

         Trimitere la:

         Tribunalul de Primă Instanță: Centeno Mediavilla și alții/Comisia, citată anterior, punctele 51-53

ECLI:EU:F:2010:119                                                                                                           5